PERUSTELUT

1EHDOTUKSEN TAUSTA

•Ehdotuksen perustelut ja tavoitteet

Sopimus Euroopan yhteisön ja Brasilian liittotasavallan tiede- ja teknologiayhteistyöstä, jäljempänä ’sopimus’, tuli voimaan 7. elokuuta 2007. Sopimuksen XII artiklan 2 kohdassa määrätään, että se ”tehdään aluksi viideksi vuodeksi, ja sitä voidaan jatkaa osapuolten suostumuksella kunkin sopimuskauden viimeistä edellisen vuoden aikana suoritetun arvioinnin jälkeen”. Sopimus uusittiin viimeksi vuonna 2017, ja se on voimassa 7. elokuuta 2022 asti, elleivät osapuolet uusi sitä seuraavaksi viisivuotiskaudeksi.

Sen jälkeen, kun sopimus viimeksi uusittiin (päätös (EU) 2018/343), Brasilia on jatkuvasti edistynyt tieteen, teknologian ja innovoinnin (TTI) kehittämisessä. Kokonsa ja resurssiensa puolesta maata voidaan pitää Latinalaisen Amerikan ”tieteen supervaltana”. Maa on EU:n tärkein tiede-, teknologia- ja innovaatiokumppani alueella, ja tutkimus- ja innovointiyhteistyö (T&I-yhteistyö) on jatkuvasti ollut tärkeä ja positiivinen tekijä EU:n yleisissä suhteissa tähän maahan.

Yhteistyön tärkeimpiä välineitä ovat EU:n tutkimuksen ja innovoinnin puiteohjelmat. Puiteohjelmiin assosioitumattomista kolmansista maista Brasilia oli kuudenneksi aktiivisin osallistuja Horisontti 2020 -puiteohjelmassa. Maan osuus oli yli 25 prosenttia kaikesta Latinalaisen Amerikan ja Karibian maiden osallistumisesta ja onnistumisaste selvästi keskiarvoa korkeampi. Euroopan komission tekemä arviointi osoittaa selvästi, että sopimus tarjoaa tärkeän kehyksen EU:n ja Brasilian välisen yhteistyön edistämiselle yhteisillä tieteen ja teknologian prioriteettialoilla, mikä johtaa molemminpuoliseen hyötyyn.

Horisontti 2020 -puiteohjelman voimassaoloaikana 2014–2020 EU:n ja Brasilian tutkimusyhteisöjen välinen yhteistyö on johtanut muiden tulosten ohella Atlantin valtamereen liittyvän tutkimus- ja innovaatiotoiminnan kehittämiseen Atlantin valtameren tutkimusyhteenliittymän puitteissa Belémin julkilausuman pohjalta, jonka allekirjoittajina ovat Brasilian lisäksi EU ja Etelä-Afrikka. Lisäksi on tehty tärkeää yhteistyötä terveystutkimuksen alalla globaaleista haasteista (ml. zikavirus). Brasilia osallistui aktiivisesti EU:n vuonna 2016 käynnistämiin ehdotuspyyntöihin. Tässä yhteydessä on syytä mainita hedelmällinen yhteistyö covid-19-pandemian torjumiseksi. Brasilialaiset tutkimustahot osallistuvat kahteen hankkeeseen Euroopan komission käynnistämien ”poikkeustilanteeseen liittyvien ehdotuspyyntöjen” pohjalta sekä myös monenvälisiin aloitteisiin, kuten maailmanlaajuiseen tutkimusyhteistyöhön tartuntatautien alalla (GloPID-R). Lisäksi viiden viime vuoden aikana brasilialaisten tahojen positiivinen panos tutkimusinfrastruktuurihankkeisiin on edistänyt Latinalaisen Amerikan ja Karibian alueen tutkimusinfrastruktuurien kartoitusta.

Yhteisen tutkimuskeskuksen (JRC) ja Brasilian tiede-, teknologia- ja innovaatioministeriön vuonna 2013 allekirjoittamaan ja vuonna 2018 uusittuun sopimukseen perustuva yhteistyöjärjestely on tehostanut kahdenvälistä yhteistyötä useilla aloilla. Näihin kuuluvat katastrofien ehkäisy ja kriisinhallinta, maastopalojen ja metsien tilan heikkenemisen seuranta kaukokartoituksen avulla, ilmastonmuutos ja kriittiset raaka-aineet.

Puiteohjelmiin assosioitumattomiin korkean tulotason kolmansiin maihin, kuten Brasiliaan, sijoittautuneet oikeussubjektit vastaavat yleensä kustannuksista, jotka aiheutuvat niiden osallistumisesta yhteistyötoimiin EU:n tutkimuksen ja innovoinnin puiteohjelmassa. Tässä yhteydessä on syytä huomata, että Brasilian liitto- ja osavaltiotason rahoituselinten ja Euroopan komission välisen toukokuussa 2018 allekirjoitetun hallinnollisen järjestelyn tarkoituksena on helpottaa yhteistyötä niiden virastojen kanssa, jotka ovat myöntäneet rahoitusta Horisontti 2020 -puiteohjelman yhteistyötoimiin osallistuville brasilialaisille oikeussubjekteille. Vastaava järjestely on tarkoitus allekirjoittaa myös Horisontti Eurooppa -ohjelman yhteydessä, jotta varmistetaan tuki brasilialaisille osallistujille tässä ohjelmassa rahoitettavaksi valituissa hankkeissa.

EU:n ja Brasilian tiede- ja teknologia-asioiden yhteisen ohjauskomitean 24. maaliskuuta 2021 pidetty kokous vahvisti positiivisen dynamiikan vuoropuhelussamme kaikilla edellä mainituilla aloilla sekä mahdollisuudet jatkaa ja tehostaa kahdenvälistä tutkimus- ja innovaatioyhteistyötä Horisontti Eurooppa -ohjelman (2021-2027) puitteissa. Kaikki tämä enteilee hyvää Brasilian osallistumiselle Horisontti Eurooppa -puiteohjelman tuleviin missioihin ja kumppanuuksiin. Brasilia on myös tärkeällä sijalla EUH:n seuraavassa ohjelmasuunnittelussa vuosiksi 2021–2027. Useissa EU:n ja Brasilian Team Europe -aloitteissa keskitytään EU:n yleisiin tavoitteisiin. Tämä vahvistaa aseman, joka Brasilialla on EU:n strategisena tiede-, teknologia- ja innovaatiokumppanina, sekä merkittävät mahdollisuudet synergioihin. Näistä syistä on EU:n edun mukaista uusia Euroopan yhteisön ja Brasilian liittotasavallan tiede- ja teknologiayhteistyötä koskeva sopimus uudeksi viiden vuoden jaksoksi. Molemmat osapuolet vahvistivat toiveensa uusia sopimus kirjeillä, jotka oli päivätty 11. toukokuuta 2021 ja 24. toukokuuta 2021. Uusittava sopimus vastaa asiasisällöltään täysin nykyistä sopimusta.

•Yhdenmukaisuus muiden alaa koskevien politiikkojen säännösten kanssa